એક દિવસ રોજની જેમ પોતાની ઘોડાગાડીમાં બેસીને તે ગામની બહાર ખુલ્લી હવામાં ફરવા ગયો. પરંતુ સૂરજનો તડકો સહન કરી શક્યો નહીં. તેથી નીચે ઊતરીને ઘટાદાર ઝાડનાં છાંયા નીચે બેસી ગયો. તેણે જોયું તો બાજુના ખેતરમાં એક મજૂર જમીન ખોદી રહ્યો હતો. તે મજૂર સહેજ પણ થાક્યા વિના પોતાનું કામ કરતાં કરતાં સરસ મજાનું ગીત ગણગણતો હતો. વેપારી તેને એકીટશે જોઈ રહ્યો. મજૂરનું શરીર પરસેવાથી તરબતર થઈ ગયું હતું. સૂરજના તડકાથી તેનું ખુલ્લું શરીર ચમકી રહ્યું હતું. તેનો મજબૂત બાંધો અને કસાયેલાં બાવડાંના જોરે તે આનંદથી પોતાનું કામ કર્યે જતો હતો. વેપારી તેને જોતો જ રહ્યો.